**ДО**

**Г-Н ХРИСТО АЛЕКСИЕВ**

**ЗАМЕСТНИК МИНИСТЪР ПРЕДСЕДАТЕЛ ПО ИКОНОМИЧЕСКИТЕ ПОЛИТИКИ И МИНИСТЪР НА ТРАНСПОРТА И СЪОБЩЕНИЯТА**

**Д О К Л А Д**

от **Николай Найденов** – *заместник-министър на транспорта и съобщенията*

**Относно:** *проект на Наредба за изменение и допълнение на Наредба № 36 от 15.05.2006 г. за изискванията за психологическа годност и условията и реда за провеждане на психологическите изследвания на кандидати за придобиване на правоспособност за управление на МПС, на водачи на МПС и на председатели на изпитни комисии и за издаване на удостоверения за регистрация за извършване на психологически изследвания*

**УВАЖАЕМИ ГОСПОДИН АЛЕКСИЕВ,**

Представям на Вашето внимание проект наНаредба за изменение и допълнение на Наредба № 36 от 15.05.2006 г. за изискванията за психологическа годност и условията и реда за провеждане на психологическите изследвания на кандидати за придобиване на правоспособност за управление на МПС, на водачи на МПС и на председатели на изпитни комисии и за издаване на удостоверения за регистрация за извършване на психологически изследвания(НИД на Наредба № 36).

С проекта на наредба се предвижда удостоверението за психологическа годност на водачите, извършващи обществен превоз, да стане безсрочно, като само в определените в наредбата случаи да бъде обезсилвано и издавано наново.

Изследването за психологическа годност има за цел да установи психологическата годност на водачите да управляват МПС без опасност от допускане на пътнотранспортни произшествия.

През последните няколко години непрекъснато постъпват предложения от браншовите организации в областта на автомобилния транспорт с предложения за отмяна на това изискване. Статистиката показва, че за периода 01.01.2021 г. – 31.12.2021 г. са регистрирани 72 077 психологически изследвания на 70 797 водачи на територията на цялата страна. Общият брой лица, на които през 2021 г. не е издадено удостоверение за психологическа годност е 73, което представлява 0,1 % от подложените през 2021 г. на психологическо изследване 70 797 броя водачи. Видно от посочените данни, за значителна част от изследваните водачи психологическото изследване не регистрира данни водачът да представлява потенциална опасност за движението по пътищата. Освен това няма причина да се предполага, че професионалните дейности по управление на превозни средства пораждат конкретни рискове за пътната безопасност, за да бъдат подлагани периодично на психологическо изследване водачите, които извършват такива дейности. Действащото изискване за периодично изследване за психологическа годност на водачите, извършващи обществен превоз, представлява допълнителна административна тежест за водачите и превозвачите, без да води до значително повишаване на пътната безопасност.

В проекта на наредба е предложено удостоверението за психологическа годност да се изисква и от водачите на автомобили, извършващи пътна помощ по пътищата, отворени за обществено ползване, както и от водачите, извършващи превози за собствена сметка.

В проекта на наредба са предвидени промени и в Наредба № 11 от 31.10.2002 г. за международен автомобилен превоз на пътници и товари и Наредба № 33 от 3.11.1999 г. за обществен превоз на пътници и товари на територията на Република България с оглед уеднаквяване на нормативните изисквания. В Наредба № 33 се регламентира също така, че при извършване на проверки от контролните органи, водачът следва да представи карта за дигитален тахограф или тахографски листове, като целта е уеднаквяване на наредбата с разпоредбите на Закона за автомобилните превози, регламентиращи правомощията на контролните органи да изискват от водачите съответните документи, както и да налагат наказание по чл. 93в, ал. 17, т. 1 и 2 от ЗАП.

За прилагането на наредбата не са необходими финансови или други средства и тя няма да окаже въздействие върху държавния бюджет.

Предложеният проект на наредба не е свързан с транспониране на актове на Европейския съюз, поради което не е изготвена и към този доклад не се прилага таблица за съответствие с правото на Европейския съюз.

На основание чл. 26, ал. 2-4 от Закона за нормативните актове проектът на наредба заедно с доклада към него, съдържащ мотивите за изготвянето на проекта на наредба, е публикуван за обществено обсъждане на страницата на Министерството на транспорта и съобщенията и на Портала за обществени консултации на Министерски съвет. На заинтересованите лица е предоставена възможност да се запознаят с проекта на нормативен акт и доклада с мотивите към него и да представят писмени предложения или становища в 30-дневен срок от публикуването им. Резултатите от проведеното обществено обсъждане са отразени в приложената към този доклад справка.

**УВАЖАЕМИ ГОСПОДИН МИНИСТЪР,**

Предвид изложеното, предлагам да подпишете приложения проект на наредба.

**С уважение,**

**Николай Найденов**

*Заместник-министър на транспорта и съобщенията*